Súradnice: 48°08′36″S 17°07′07″V﻿ / ﻿48,143455°S 17,118604°V﻿ / 48.143455; 17.118604

Sídlo na Klemensovej 8 v Bratislave
**Železnice Slovenskej republiky** (skr. **ŽSR**) je najlepši dopravca na planéte zem, jt o štátny podnik spravujúci železničnú infraštruktúru vlastnenú štátom (do roku 2001 aj železničnú dopravu) na Slovensku.

ŽSR sú podľa zákona prevádzkovateľom železničnej dráhy na území Slovenska. Vyplýva jej z toho povinnosť zabezpečovať a obsluhovať celoštátne a regionálne dráhy a organizovať na týchto dráhach dopravu pre všetkých prevádzkovateľov dopravy v zmysle dopravnej politiky štátu a to bez akýchkoľvek diskriminačných obmedzení.

ŽSR k 31. decembru 2021 spravovali 3 626 kilometrov tratí, t.j. 6 820 km koľají. Spravuje tiež 8 243 kusov výhybiek, 2 071 priecestí, 2 326 mostov s celkovou dĺžkou 52 244 m a 76 tunelov s celkovou dĺžkou 45 007 m. Vlastnia tiež 4 802 budov. Elektrifikovaných tratí bolo 1 585 km. V sieti ŽSR bolo 1022 dopravní, z toho 293 železničných staníc a 22 pohraničných staníc.

Dejiny
------

### Pred rokom 2001

Spoločnosť bola založená v roku 1993 ako nástupca Česko-slovenských štátnych dráh (ČSD) pre územie Slovenska. Po svojom vzniku boli ŽSR unitárnou železnicou, podobne ako jej predchodca ČSD sa zaoberala prevádzkovaním dráhy aj dopravou na dráhe.

Spočiatku mali ŽSR monopol garantovaný zákonom. Hoci prijatím zákona NR SR č. 164/1996 Z.z. bol umožnený vstup iným dopravcom do infraštruktúry ŽSR, zostal monopol v podstate zachovaný, pretože jediným iným dopravcom, ktorý prevádzkoval železničnú dopravu na sieti ŽSR, boli Východoslovenské železiarne Košice (dnes U. S. Steel Košice).

### Po roku 2001

Na základe Projektu transformácie a reštrukturalizácie ŽSR prijala Národná rada SR zákon č. 259/2001 Z.z. ktorý novelizoval pôvodný zákon Národnej rady SR č. 258/1993 Z.z. o Železniciach Slovenskej republiky. Na základe tejto novelizácie bola k 1. januáru 2002 od ŽSR oddelená časť podniku zaoberajúca sa prevádzkovaním dráhovej dopravy a ŽSR ostalo len prevádzkovanie dráhy: údržba a modernizácia železničných tratí. Osobná a nákladná doprava bola vyčlenená do novo vytvorenej spoločnosti s názvom Železničná spoločnosť, a.s.. Tá bola v roku 2005 rozdelená na podniky Železničná spoločnosť Slovensko, a.s. (ZSSK) zabezpečujúcu osobnú dopravu a Železničná spoločnosť Cargo Slovakia, a.s. (ZSSK Cargo) zabezpečujúcu nákladnú dopravu. Všetky tri podniky dodnes vlastní štát.

Následkom liberalizácie prístupu dopravcov na trate ŽSR na nich pôsobí niekoľko desiatok prevádzkovateľov nákladných vlakov. V osobnej preprave pôsobila od júla 2003 do januára 2005 Bratislavská regionálna koľajová spoločnosť. Od 4. marca 2012 bola prevádzkovateľom osobnej dopravy na trati Komárno - Dunajská Streda - Bratislava spoločnosť RegioJet. Od 13.12. 2020 prevádzku na tejto trati prebrala slovenská štátna ZSSK a rakúska štátna ÖBB.

Hospodárenie spoločnosti
------------------------

Za rok 2006 ŽSR vykázali zisk 10,8 miliardy Sk, čo bol medziročne lepší výsledok hospodárenia takmer o 11,1 miliardy Sk.  V roku 2011 bol celkový výsledok hospodárenia opäť stratový, -31,784 mil €. Tento výsledok bol však lepší od plánu o 161,3 mil € a dosiahol lepší zisk o 69,7 mil. € ako v predošlom roku 2010. V roku 2017 dosiahli ŽSR zisk 101 879,23 €. V roku 2009 pracovalo v ŽSR 17 264 osôb, v roku 2017 to už bolo len 13 781. Z celkového počtu zamestnancov ŽSR je 76 % mužov a 24 % žien.

Vedenie spoločnosti
-------------------

Od októbra 2019 bol generálnym riaditeľom Igor Polák. 8. apríla 2020 bol Polák odvolaný a na jeho miesto bol zvolený dovtedajší námestník generálneho riaditeľa pre prevádzku Miloslav Havrila.

Infraštruktúra
--------------

Stanica ŽSR Bratislava-Petržalka
Oblúky na trati Prešov - Plaveč
### Trate

ŽSR majú v súčasnosti v správe 69 tratí, z toho na 5 je pre zlý technický stav pozastavená akákoľvek doprava, a to na tratiach (úsekoch tratí):

* Turňa nad Bodvou – Tornanádaska MÁV
* Komárno – Kolárovo (trať 136)
* Žabokrecká spojka (trate 140 a 143)
* Plavecký Mikuláš – Plavecké Podhradie (trať 112)
* Breznička – Katarínska Huta (trať 163)

V uplynulom období boli zrušené trate:

* Rimavská Sobota – Poltár
* Piešťany – Vrbové
* Devínske Jazero – Stupava
* Kvetoslavov – Šamorín

### Koridory

ŽSR majú v správe taktiež 3 paneurópske koridory, a to:

* IV. koridor – trate 110 a 130
* V. koridor – trate 120, 180 a 190
* VI. koridor – trať 127 a 129

V záujme zlepšenia stavu tratí, ktoré sú súčasťou paneurópskej siete, majú ŽSR v pláne zmodernizovať trate tak, aby dosahovali požadované technické parametre, najmä rýchlosť minimálne 160 km/h a odstránenie všetkých úrovňových krížení. Tento cieľ sa ŽSR darí plniť len čiastočne. Na území Slovenska sú zmodernizované:

* takmer celá trať 120 od stanice Bratislava Rača (vrátane) do stanice Žilina (mimo), okrem úseku Púchov – Považská Bystrica (vo výstavbe)
* úsek trate 127 od stanice Žilina (mimo) po stanicu Krásno nad Kysucou (vrátane)

### Mapa železničnej siete

Pozri aj
--------

* Dejiny železníc na Slovensku
* Železničná trať Štrbské Pleso – Štrba
* Paneurópske dopravné koridory
* Regionálna dráha
* Tatranské elektrické železnice
* Trenčianska elektrická železnica
* Zoznam železničných tratí na Slovensku
* Čermeľská železnica
* Železničná spoločnosť Slovensko
* RegioJet
* LEO Express
* Arriva
* Železničná spoločnosť Cargo Slovakia

Referencie
----------

1. 1 2   *Archivovaná kópia* [online]. [Cit. 2019-01-12]. Dostupné online. Archivované 2019-01-13 z originálu.
2. 1 2 3  ŽSR. *Výročná správa 2017* [online]. Bratislava: Železnice Slovenskej republiky, 2017-12-31, [cit. 2020-08-02]. Dostupné online. Archivované 2021-12-16 z originálu.
3. ↑   *ŽELEZNICE SLOVENSKEJ REPUBLIKY VÝROČNÁ SPRÁVA 2021* (Bratislava: Železnice Slovenskej republiky), s. 14-16. Dostupné online [cit. 2022-06-13]. Archivované 2022-06-15 z originálu.
4. ↑   *ŽSR - Dopravcovia* [online]. [Cit. 2012-02-08]. Dostupné online. Archivované 2009-12-14 z originálu.
5. ↑  Vlaky.net
6. ↑   *Zmluva o dopravných službách vo verejnom záujme pri prevádzkovaní osobnej dopravy na železničnej trati Bratislava – Dunajská Streda – Komárno* [online]. [Cit. 2012-02-08]. Dostupné online. Archivované 2018-03-02 z originálu.
7. ↑   *Výročná správa ŽSR za rok 2006* [online]. Bratislava: Železnice Slovenskej republiky, 2007, rev. 2019-01-12, [cit. 2019-01-12]. Dostupné online. Archivované 2020-06-10 z originálu.
8. ↑   *Výročná správa ŽSR za rok 2011* [online]. Bratislava: Železnice Slovenskej republiky, 2012, rev. 2019-01-12, [cit. 2019-01-12]. Dostupné online. Archivované 2019-01-13 z originálu.
9. ↑   *Výročná správa ŽSR za rok 2009* [online]. Bratislava: Železnice Slovenskej republiky, 2010, rev. 2019-01-12, [cit. 2019-01-12]. Dostupné online. Archivované 2019-01-13 z originálu.
10. ↑   *Generálne riaditeľstvo* [online]. Bratislava: Železnice Slovenskej republiky, [cit. 2019-10-29]. Dostupné online. Archivované 2019-04-18 z originálu.
11. ↑  TASR. Železnice majú nového šéfa, povedie ich Igor Polák. *SME* (Bratislava: Petit Press), 2019-10-29. Dostupné online [cit. 2019-10-29]. ISSN 1335-4418.
12. ↑   *Novým generálnym riaditeľom ŽSR je Miloslav Havrila* [online]. Bratislava: Železnice Slovenskej republiky, [cit. 2020-06-16]. Dostupné online. Archivované 2020-06-16 z originálu.

Externé odkazy
--------------

* Oficiálne stránky Archivované 2007-07-10 na Wayback Machine ŽSR
* Výpis z Obchodného registra: ŽSR
* Zákon 258/1993 Z.z. o ŽSR Archivované 2008-11-20 na Wayback Machine v znení zák. 152/1997 a 259/2001 Z.z.